## Pravilnik o uvjetima u pogledu prostora, opreme te stručnih radnika ustanove za profesionalnu rehabilitaciju

### NN 2/2006 (4.1.2006.), Pravilnik o uvjetima u pogledu prostora, opreme te stručnih radnika ustanove za profesionalnu rehabilitaciju

# MINISTARSTVO ZDRAVSTVA I SOCIJALNE SKRBI

**41**

Na temelju članka 16. stavka 4. Zakona o
profesionalnoj rehabilitaciji i zapošljavanju osoba s invaliditetom (»Narodne
novine«, broj 143/02 i 33/05) ministar zdravstva i socijalne skrbi donosi

## PRAVILNIK

### O UVJETIMA U POGLEDU PROSTORA, OPREME TE STRUČNIH RADNIKA USTANOVE ZA PROFESIONALNU REHABILITACIJU

I. OPĆE ODREDBE

Članak 1.

(1) Ovim se Pravilnikom propisuju uvjeti u
pogledu prostora, opreme te stručnih radnika koje za osnivanje i rad mora
ispunjavati ustanova za profesionalnu rehabilitaciju (u daljnjem tekstu:
ustanova).

(2) Odredbe ovoga Pravilnika na odgovarajući se
način primjenjuju i na podružnice ustanove.

II. UVJETI U POGLEDU
PROSTORA

Članak 2.

(1) Lokacija građevinskog objekta ustanove treba
biti u naselju ili njegovoj blizini i mora imati mogućnost priključaka na
električnu i telefonsku mrežu, vodovod i kanalizaciju, te prometne veze s
naseljem.

(2) Ustanova mora imati osiguran prilaz
prijevoznim sredstvima.

(3) Prostor oko objekta mora biti na ravnom
terenu i omogućavati nesmetan dolazak vozila i nesmetano kretanje osoba u
invalidskim kolicima i drugim teže pokretnim osobama.

Članak 3.

Prostorije ustanove trebaju udovoljavati
uvjetima utvrđenim urbanističkim, građevinskim, tehničkim, sanitarnim,
požarno--preventivnim propisima te propisima o zaštiti okoliša.

Članak 4.

(1) Objekt ustanove, u pravilu, treba biti
prizemnica.

(2) Iznimno, ako je objekt katnica, mora imati
odgovarajuće dizalo.

(3) Ako visinska razlika između prostorija
ustanove nije viša od jednog kata, nesmetano kretanje osoba u invalidskim
kolicima i drugih teže pokretnih osoba može se osigurati odgovarajućom rampom.

Članak 5.

(1) Ulaz u objekt i prostor u objektu moraju biti
prilagođeni nesmetanom kretanju teže pokretnih osoba i osoba u invalidskim
kolicima.

(2) Ustanova treba imati prostorije za
obavljanje djelatnosti za koju je registirana:
prostorije za pojedinačni i grupni rad s korisnicima sukladno programskoj
djelatnosti, garderobu za korisnike, prostoriju za čuvanje literature i
dokumentacije. Veličina prostora mora odgovarati specifičnostima programa koje
ustanova provodi.

(3) Stube moraju biti prilagođene nesmetanom
kretanju teže pokretnih osoba.

(4) Vrata na prostorijama i na osobnom dizalu
moraju biti dovoljno široka i lako se otvarati, kako bi se omogućio nesmetan
pristup osobama u invalidskim kolicima.

(5) Krajeve hodnika treba obojiti različitom
bojom, kao i podne letvice i donje rubove zidnih oplata.

(6) Sve prostorije trebaju biti prozračne,
optimalno osvijetljene dnevnim i umjetnim svjetlom, te zaštićene od
blještavila, a po potrebi i dodatnom rasvjetom ovisno od namjene pojedinih
prostorija.

(7) Jačina umjetne rasvjete u prostorijama za
rad mora iznositi najmanje 180 luksa, a u području za kretanje 100 luksa.

(8) Za korisnika oštećena vida potrebno je
osigurati neposredno osvjetljavanje njihovog radnog prostora.

(9) Sve prostorije koje služe pružanju usluga
korisnicima trebaju imati podne obloge zaštićene od klizanja i statičkog
elektriciteta.

(10) Prostorija za obavljanje osobne higijene
treba imati zahod, odvojeno za žene i muškarce s pretprostorom
za pranje ruku.

(11) Ako ustanova pruža usluge prehrane, mora
imati kuhinjski prostor u kojem su odvojeni: prostor za priručno skladištenje,
pripremu i kuhanje hrane te pranje posuđa i prostor za konzumiranje obroka.

(12) Ako se obroci za korisnike ne pripremaju u
ustanovi, objekt treba imati čajnu kuhinju.

(13) Objekt mora imati radnu prostoriju za
obavljanje stručnih i administrativnih poslova i zaseban sanitarni čvor za
osoblje.

(14) Objekt mora imati prostor za odlaganje
odjeće i obuće.

Članak 6.

Širina hodnika ustanove ne može biti manja od
180 cm.

III. UVJETI U POGLEDU
OPREME

Članak 7.

(1) Oprema ustanove treba odgovarati namjeni
pojedinih prostorija i ne smije predstavljati vodoravnu ili po visini istaknutu
prepreku slobodnom kretanju osoba s invaliditetom.

(2) Sanitarne prostorije trebaju biti opremljene
odgovarajućom opremom, toplom i hladnom vodom, te najmanje s jednim tušem, i
drugim sadržajima prikladnim za teže pokretne osobe.

(3) Ustanova mora imati sustav grijanja
prostorija koji jamči primjerenu temperaturu radnih prostorija. Sustav grijanja
treba biti zaštićen od neposrednog dodira, takve izvedbe koja omogućuje
učinkovito uklanjanje prašine i drugih mogućih alergena.

Članak 8.

Prostorije za stručne radnike trebaju biti
opremljene potrebnom uredskom opremom i pomagalima potrebnim za obavljanje
poslova određene struke.

IV. UVJETI U POGLEDU STRUČNIH
RADNIKA

Članak 9.

(1) Za obavljanje poslova profesionalne
orijentacije kao što su utvrđivanje preostalih radnih i općih sposobnosti,
procjena profesionalnih mogućnosti i profesionalno savjetovanje ustanova mora
imati zaposlen tim u sastavu: jedan defektolog – rehabilitator,
jedan socijalni radnik, jedan psiholog i najmanje jedan stručni radniktehničko-tehnološkog zanimanja. Isti tim stručnjaka
obavlja i poslove u vezi s analizom tržišta rada, mogućnosti zapošljavanja i
uključenja u rad, izradom pojedinačnih i skupnih programa za unapređenje
radno-socijalne uključenosti u zajednicu, razvoja motivacije i osposobljavanja
osobe s invaliditetom u korištenju odabrane tehnologije, poslove u vezi s
podrškom i praćenjem rezultata, te poslove u vezi s informiranjem i podrškom
izvorima financiranja.

(2) Za obavljanje poslova profesionalnog
osposobljavanja kao što su izrada plana i programa profesionalnog
osposobljavanja, radno osposobljavanje, dokvalifikacija i prekvalifikacija
ustanova mora imati zaposlene radnike sukladno normativima koje propisuje
ministar nadležan za poslove obrazovanja.

V. PRIJELAZNE I ZAVRŠNE
ODREDBE

Članak 10.

Ustanove za profesionalnu rehabilitaciju
osnovane prije stupanja na snagu ovoga Pravilnika moraju se uskladiti sukladno
ovome Pravilniku u roku od tri mjeseca od dana stupanja na snagu ovoga
Pravilnika.

Članak 11.

Ovaj Pravilnik stupa na snagu osmoga dana od
dana objave u »Narodnim novinama«.

Klasa: 555-05/04-01/72

Urbroj: 534-08-01-02/1-10

Zagreb, 29. prosinca 2005.

Ministar

**doc****. dr. sc. Neven Ljubičić**, v. r.

Pravilnik, NN 2/2006-41